20. schôdza NR SR - 1.deň - B. popoludní
Dátum: 2024-09-12
Poslanec: Truban, Michal (PS)
Druh vystúpenia: Vystúpenie v rozprave

310. Vážené poslankyne, vážení poslanci, na úvod tak odľahčene, že som veľmi rád, že sme prišli na spôsob ako urýchľovať rozpravu. Stačí zalamovať rukami, takže oceňujem toto, budem si to najbližšie pamätať, keď budete rozprávať zase dokola to isté. Začal som trošku tak ľahko. Funguje to iba opačne, opozícia na koalíciu. Začal som tak odľahčene, lebo sám som počas tejto schôdze rozmýšľal, že či sa mám smiať, alebo plakať podľa toho, čo sa tu deje. Lebo tá situácia je naozaj vážna aj na Slovensku, aj v našej krajine. Ale to, čo tu zaznievalo a to, čo sa tu odohralo, tie argumenty, aké tu padali, to bola jedna absurdita za druhou. Ja chápem, že je to taký iný druh schôdze, že nemusíme sa tu zaoberať zákonmi a rozmýšľať, ako zlepšiť život ľuďom. A môžeme sa tu konečne hádzať a biť v blate, ale neviem, či to každému sedí. Ja keď chodím a prídem domov na Kysuce alebo na Myjavu, keď chodím alebo aj po Slovensku a na východe, tým, že ja som nikdy nebol v parlamente, tak mňa sa veľakrát pýtajú tí ľudia, že aké to tam je, čo si o tom myslím a čo tam všetko robíme? A ja po dnešnej schôdzi naozaj neviem, že čo im mám hovoriť. Ale ja neviem, čo vy hovoríte po dnešnej schôdzi, keď prídete naspäť do svojich bydlísk. Čo odpoviete, čo ste spravili pre nich? Čo hovoríte? Že to bola zábava, že vás už nebaví robiť pre ľudí? Ja si to neviem predstaviť. Mňa sa to veľakrát spýtajú a ja neviem. Mne to normálne mozog neberie, že čo sa tu deje. Špeciálne, špeciálne dneska. Ale začnem aj vážne, lebo naozaj ako som povedal, tá situácia vôbec, čo tu je a čo sa tu aj odohráva, nie je vôbec smiešna. Začnem tým, že kedysi sa o vládach Roberta Fica a o vládach SMER-u hovorilo, že síce morálne, eticky to nie je bohviečo. Ako povedal pán Jarjabek, že však niekto to musel dostať, ale hovorilo sa, že aspoň vedia vládnuť. Že aspoň aj keď mali na ministerstvách svojich ľudí, tak tam stále bolo veľmi veľa odborníkov. Bolo tam veľmi veľa technokratov, ktorí nedovolili rozpad týchto inštitúcií. A aj navonok ste vedeli lepšie komunikovať, naozaj ste sa vedeli dohodnúť kedysi za zatvorenými dverami a navonok to vyzeralo, že sa medzi sebou nehádate. Aj keď sa to v skutočnosti pomaly rozpadalo medzi rukami, počuli sme tu dneska rôzne štatistiky od mojich kolegov a ten výsledok tu vidíme doteraz. Nechcem sa v nich vŕtať, ale naozaj vedeli ste tvoriť taký dojem pokoja a poriadku a tomu, že pomáhate ľudom, za čo vás aj veľakrát volili a odmenili vo voľbách. Ale ja si myslím, že už nič z toho neplatí a špeciálne aj po dnešku nič z toho neplatí. Totálne ste sa vykašlali na vládnutie. Nemáte vôbec žiadne riešenia už pre budúcnosť našej krajiny. Dnes váš program a to, čo sa snažíte, je už iba šikanovať. Šikanovať každého, kto s vami nesúhlasí a snažíte sa starať iba sami o seba. Tentokrát špeciálne ste sa zamerali a rozhodli ste sa šikanovať Michala Šimečku a jeho rodinu. Pretože vám vadí, že robí svoju opozičnú politiku dobre, pre absolútne nič iné. Vy dúfate, že sa zľakne, dúfate, že v jeho rodine, jeho príbuzní, jeho okolie, možnože on sám si povie, že mu to za to nestojí, že radšej bude ticho. A nechá vás pohodlne robiť so Slovenskom, čo chcete. Lebo tie dôvody, ktoré ste naozaj že vymysleli, sú také slabé a smiešne, že dokonca vaši bývalí kolegovia, a nie hocijakí, ale jeden z hlavných vašich bývalých kolegov, ich vyvracajú a zosmiešňujú. Spomeniem len bývalého ministra za SMER pána Maďariča. Zrazu sú problém granty, ktoré pred 2020 neboli absolútne žiaden problém, ktoré sa rozdávali úplne, úplne rovnako, ktoré, dokonca ktorými ste sa chválili na svojom vlastnom webe. Veď nebuďte smiešni. Podľa mňa to je dobre, ukazuje to, čo sa tu na chvíľočku odohralo, čo tu na chvíľku ukázal pán Dubéci, nevedel som úplne si tak povedať, že či s tým priamo súhlasím, čo rozpráva, ale vaša reakcia dala za pravdu, trošku vám ukázal toho, ak to nazvem tak, keď už je taká pokročilejšia hodina, aj ja sa uvoľním trošku, takého politického bahna, ktoré vy tak často radi používate. A myslím si, že veľa z toho sa vás dotklo, začali ste sa tu naozaj hmýriť, začali ste chodiť, začali si pýtať ospravedlnenia. A pritom to bola naozaj fakt iba ukážka a hovoril, ikskrát zdôrazňoval, že nič nehovorí, že ste nejak nakradli, že to bolo neopodstatnené, iba ako keby ukázal to, že dotácie dostávali aj mnohí z vás, mnohí z vašich rodín, iba taká ukážka toho, aby možno demonštroval to pokrytectvo a tú slabú vlnu týchto útokov, týchto argumentov na odvolanie nášho predsedu. A naozaj keď som videl tú reakciu osobnú, však aj za mnou niektorí prišli, aj priamo za Dubécim a pýtali si ospravedlnenie, tak to bolo len potvrdenie toho, na čom to stojí a že vy vôbec nechápete, čo teraz robíte a rozprávate. A ja to zopakujem aj tu, hovoril som to aj v televízii, že keď táto koalícia odvolá Michala Šimečku, bude to pre neho veľké vyznamenanie naozaj a toto odvolanie si môže dať ako diplom na stenu pretože je to iba šikana a je to pomsta za dobre odvedenú opozičnú prácu. A zároveň okrem tohto šikanovania, celá táto vaša snaha má, samozrejme, aj druhú tému a tá tu už bola tiež viackrát pomenovaná, a to je odpútavanie pozornosti. Viacero kolegov hovorilo, od čoho tú pozornosť odpútavate, ja sa tu v tom nebudem cykliť ako pán Gašpar, iba spomeniem veľmi rýchlo základné veci, ako je Trestný zákon, ktorý tu narobil, už teraz vidíte, veľké problémy, aj hrozba zastavenia eurofondov, konsolidácia blížiaca sa. Ale najhoršie, sa snažíte odpútavať pozornosť od toho, že táto krajina sa naozaj rozpadá a že vaším pokračovaním takej vlády tu máme hrdzavé trubky v nemocniciach a otrávenú vodu. Ale skúsim sa vyjadriť k oblasti, ktorej sa ja venujem celý život, a to je podnikanie. Lebo vy odpútavate pozornosť aj od takej zásadnej veci pre našu krajinu, a to je tým, že dusíte ekonomiku, dusíte ekonomiku a dusíte podnikateľov. Namiesto lepšieho prostredia pre podnikateľov, pre investície, pre to, aby ste podporili rast našej krajiny, aby ste tak podporili lepšie, väčšie mzdy, aby potom ľudia vďaka tomu mali väčšie dôchodky, tak robíte presný opak. Ja to znova veľmi rýchlo zrekapitulujem, ja sa veľmi nerád hrabem v minulosti, ale tri veci na prvú. Zvýšenie zdravotného odvodu. Zaviedli ste viac ako 900 rôznych poplatkov, zaviedli ste paušálnu daň pre právnické osoby. A to teda ešte nehovorím o veciach, ktoré sa, ktorú tu prídu, ktoré znova nie sú vôbec transparentne dopredu komunikované, budeme sa tu baviť asi o DPH-čke, o nejakej zvyšovaní, znižovaní, nikto nevie, uvidíme, s čím prídete, už budete prichádzať s nejakými zdaneniami hotovostných platieb, zvýšenie sociálnych odvodov, útok na živnostníkov a podobne. Čo ma ale mrzí viac aj tak osobne, že okej, keď máte nejakú svoju politiku a razíte si v nej veci, ktoré nám sa zdajú, že a myslím že aj štatistiky, ktoré tu boli dané, jasne ukazujú, že škodia tejto krajine, tak na druhej strane tvrdohlavo odmietate akúkoľvek spoluprácu, alebo aj, nenazýval by som to spoluprácou, ale aj malé lacné rýchle zákony z opozície. Si pamätám pána Fica, aj viacerých z vás ešte z minulosti, vždy ste rozprávali o tom, že veľmi radi podporíte zákony aj z opozície, keď sú dobré, pretože robíte pre ľudí. No my sme takých zákonov dali množstvo, poviem znova iba za moju podnikateľskú oblasť, dali sme viacero zákonov, ktoré pomôžu ľahšie si odpisovať podnikateľom, ktoré im znížia byrokraciu, ktoré budú mať predvyplnené daňové priznania, kopec, kopec, kopec ďalších vecí, zníženie mzdy nízkopríjmových zamestnancov. Toto všetko sme ponúkali, stačilo jednoducho za to zahlasovať, žiadna ideológia, žiaden konflikt, nič, úplne jednoducho ste mohli ľuďom urobiť lepšie. S takouto bilanciou, ktorú som vymenoval je potom úplne jasné, že jedine čo vám ostáva, je šikanovanie. Ako som povedal, zopakujem to ešte raz. Reálne a naozaj ste sa vykašlali na vládnutie a už sa snažíte len šikanovať a vytvárať dymové clony. Dobrá správa ale pre Slovensko je, že toto vám už nebude stačiť. Voliči a aj vaši voliči vás s týmito dymovými clonami prekuknú a vaše šikanovanie nikoho neodradí. A to, ako povedal náš predseda, ukážu aj ďalšie voľby. Ďakujem veľmi pekne. (Potlesk v sále.)